钦定古今图书集成/明伦汇编/氏族典/第066卷 > 《苏州府志》 > 朱治
## 钦定古今图书集成/明伦汇编/氏族典/第066卷 > 《苏州府志》 > 朱治

按《吴志朱治传》：“治字君理，丹阳故鄣人也。初为县吏，
随孙坚征伐，中平五年，拜司马，从破董卓于阳人，入
洛阳，会坚薨，治扶翼策，依就袁术，后知术政德不立，
乃劝策还江东。时太傅马日䃅在寿春，辟治为掾，迁
吴郡都尉。策为术攻庐江，而家尽在州下，治乃使人
于曲河迎太妃及权兄弟，所以供奉辅护，甚有恩纪。”
治从钱唐欲进到吴，吴郡太守许贡拒之。治与战，大
破之。治遂入郡，领太守事。策既走刘繇，东定会稽，权
年十五，治举为孝廉。后策薨，治与张昭等共尊奉权。
建安七年，权表治为九真太守。黄武元年，封毗陵侯。
二年，拜安国将军，徙封故鄣。权历位上将，及为吴王，
治每进见，权常亲迎，执版交拜，其见异如此。以年老
思恋土风，自表屯故鄣，镇抚山越，诸父老故人莫不
诣门，治皆引进，与共饮宴，乡党以为荣。在故鄣，岁馀
还吴。黄武三年卒。